Author: Slovan
Last saved by: sulavikova

Predkladacia správa

Návrh zákona, ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov (ďalej len „návrh zákona“) sa predkladá v súlade s Programovým vyhlásením vlády Slovenskej republiky na roky 2012-2016 a Plánom legislatívnych úloh vlády Slovenskej republiky na 2. polrok 2012. 
 
Cieľom návrhu zákona je úprava podmienok rozširovania záväznosti kolektívnej zmluvy vyššieho stupňa na ďalších zamestnávateľov v odvetví alebo v časti odvetvia.

Oproti doterajšiemu právnemu stavu, keď označením odvetvia kolektívnej zmluvy vyššieho stupňa (ďalej len „KZVS“) je kód štatistickej klasifikácie ekonomických činností podľa nariadenia Európskeho parlamentu a Rady (ES) č. 1893/2006, ktorým sa zavádza štatistická klasifikácia ekonomických  činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky, na úrovni skupiny, navrhuje sa rozšíriť označenie odvetvia KZVS na úrovni divízie. Zároveň je zákonom daná možnosť rozšíriť KZVS aj na časť odvetvia. Časťou odvetvia pre tieto účely je úroveň skupiny.
 
V súvislosti s rozšírením záväznosti KZVS sa navrhuje vypustiť podmienka súhlasu zamestnávateľa s rozšírením a ustanoviť podmienku reprezentatívnosti, t.j. pokrytia určitého počtu zamestnancov kolektívnou zmluvou, a teda rozšíriť len takú KZVS, ktorá je reprezentatívna, t.j. ak zamestnávatelia, pre ktorých je záväzná KZVS, ktorá sa navrhuje rozšíriť, zamestnávajú v odvetví alebo v časti odvetvia väčší počet zamestnancov ako zamestnávatelia združení v inej organizácii zamestnávateľov, ktorá v tom istom odvetví alebo časti odvetvia uzatvorila inú KZVS.  

Navrhuje sa tiež z rozšírenia záväznosti KZVS zo zákona vylúčiť niektoré taxatívne vymedzené kategórie zamestnávateľov. 

Návrh zákona nebude mať vplyv na rozpočet verejnej správy, na životné prostredie a na informatizáciu spoločnosti; vplyvy návrhu zákona na podnikateľské prostredie a sociálne vplyvy sú uvedené v doložke vybraných vplyvov.

Návrh zákona bol zaslaný prostredníctvom Portálu právnych predpisov 14. novembra 2012 na medzirezortného pripomienkového konania povinne pripomienkujúcim subjektom a ostatným subjektom, ktorých sa problematika návrhu zákona týka, spolu 58 pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania.

So sociálnymi partnermi trvajú tieto rozpory:
Konfederácia odborových zväzov SR žiada
-	aby sa rozšírenie záväznosti kolektívnej zmluvy vyššieho stupňa nevzťahovalo na zamestnávateľa, ktorý zamestnáva menej ako 10 zamestnancov (v návrhu zákona je menej ako 20 zamestnancov),
-	aby sa rozšírenie záväznosti kolektívnej zmluvy vyššieho stupňa vzťahovalo aj na zamestnávateľa, ktorý zamestnáva viac ako 10 % osôb so zdravotným postihnutím [teda žiada vypustiť v § 7a písmeno f)],
-	aby sa rozšírenie záväznosti kolektívnej zmluvy vyššieho stupňa nevzťahovalo na zamestnávateľa, ktorý vykonáva podnikateľskú činnosť menej ako 12 mesiacov (v návrhu zákona je menej ako 24 mesiacov),
-	novelizovať zákon č. 580/2004 Z. z. o zdravotnom poistení a v § 11 ods. 3 na konci doplniť tieto slová „okrem neprítomnosti zamestnanca v práci z dôvodu jeho účasti na štrajku“.

Republiková únia zamestnávateľov
-	celkovo nesúhlasí s navrhovaným mechanizmom rozširovania kolektívnych zmlúv vyššieho stupňa
-	navrhuje ponechať rozširovanie kolektívnej zmluvy vyššieho stupňa na úrovni skupiny,
-	navrhuje vylúčiť rozširovanie kolektívnej zmluvy vyššieho stupňa na zamestnávateľov, u ktorých je uzatvorená podniková kolektívna zmluva,
-	navrhuje, aby sa rozšírenie záväznosti kolektívnej zmluvy vyššieho stupňa nevzťahovalo na zamestnávateľa, ktorý zamestnáva menej ako 50 zamestnancov (v návrhu zákona je menej ako 20 zamestnancov),
-	navrhuje posunúť účinnosť zákona na 1.1.2014.

Asociácia zamestnávateľských zväzov a združení SR
-	žiada, aby rozširovanie záväznosti kolektívnej zmluvy vyššieho stupňa bolo vykonávané len na základe spoločného písomného návrhu zmluvných strán kolektívnej zmluvy vyššieho stupňa a po súhlase zamestnávateľa, na ktorého má byť záväznosť kolektívnej zmluvy vyššieho stupňa rozšírená,
-	žiada, aby rozširovanie záväznosti kolektívnej zmluvy kolektívnej zmluvy vyššieho stupňa nebolo možné až na úrovni divízie, ale aby rozširovanie bolo ponechané na úrovni skupiny,
-	žiada posunúť účinnosť zákona na 1.1.2014.